奉和聖製送尚書燕國公赴朔方
作者：張九齡
朝代：唐

paragraphs: 宗臣事有征，廟筭在休兵。
天與三台座，人當萬里城。
朔南方偃革，河右暫揚旌。
寵錫從仙禁，光華出漢京。
山川勤遠畧，原隰軫皇情。
爲奏薰琴唱，仍題寶劒名。
聞風六郡伏，計日五戎平。
山甫歸應疾，留侯功復成。
歌鍾旋可望，袵席豈難行。
四牡何時入？吾君憶履聲。